Tiltakozás

Klaus Iohannishoz, Románia elnökéhez
Románia Kormányának
Hargita Megye Prefektusi Hivatalához
Bákó Megye Prefektusi Hivatalához
Bákó Megye Tanácsának

Dormánfalva (Dărmănești) önkormányzata önkényes és törvénytelen tanácshatározattal birtokába vette a Hargita megye területén fekvő, Csíkszentmárton községhez tartozó Úz-völgyi magyar katonatemetőt. A miskolci 10. honvéd gyalogezred temetkezési helyére ismeretlen román katonák számára emlékművet és kereszteket állított.

     A romániai magyarság tiszteletben tartja azoknak az elhunytaknak az emlékét, akik a világháborúk áldozataivá váltak, függetlenül attól, hogy hol nyugszanak, és milyen nemzetiségűek.
     A romániai magyarság itt él, itt dolgozik, itt fizet adót, és kultúrájával is ezt az országot gazdagítja, ezért számunkra a dormánfalvi önkormányzat cselekedete több mint kegyeletsértés. Őseink nyughelyének meggyalázása jelképes üzenetű. Összesíti azokat a sérelmeket, amelyek a Romániában élő magyarságot érik kulturális és történelmi, szellemi és tárgyi, nemzeti és gazdasági életének becsmérlésével, megkérdőjelezésével, akadályozásával.

Elég volt!
A romániai magyarság nevében a történelmi magyar egyházak, önkormányzatok, a civil réteg és a romániai magyar politikai szervezetek képviselői állampolgári jogaik és a közigazgatási törvények alapján követeljük: 


1. A kegyeletsértő tevékenység nyomán kialakult összes törvénytelenség kivizsgálását és a törvényszegők megbüntetését. 


2. A kegyeletsértő beavatkozás során eszközölt összes módosítás haladéktalan visszaállítását az eredeti állapotba. 


3. A települések és a megyék közötti határok azonnali hatállyal való rendezését, hogy hasonló visszaélés többet ne történhessen. 


4. A magyarsággyalázó és történelemhamisító folyamat azonnali megállítását.


5. Nyilvános bocsánatkérést a meggyalázott temetőben nyugvó katonák hozzátartozóitól és a sértett nemzetektől.

